Jasperin Blogi/FI

24.5.2008

Kuten tiedätte, aloitin siviilipalveluksen 20.4. Nyt olen Lapinjärveltä vapautunut ja aloittanut työosuuden. Suoritan sen Oulun kaupunginsairaalassa. Sain asunnon läheltä sijaitsevasta vanhasta rakennuksesta, jonka alakerrassa sijaitsee pizzeria ja pikkupubi. Yläkerrassa on vanhoja hylättyjä toimistotiloja, joista yksi on muunnettu sivariasunnoksi. Eihän tämä ole mitenkään erityisen tilava tai kaunis, mutta vajaan vuoden ajan kestän varmasti. Laitan kuvia myöhemmin, nyt pitää kiirehtiä. Työt alkavat vartin päästä.

26.5.2008

Käydessäni äsken suihkussa, huomasin pukuhuoneessa olevat lokerot, joista ainoastaan yksi oli lukossa. Kuten tavallista, mielenkiintoni heräsi. Koska yläkerta oli hylätty, pukuhuonettakaan ei kukaan käyttänyt minun lisäkseni, joten päätin ottaa selvää mitä lokerossa on. Yritin sitä avata kaikilla mahdollisilla keinoilla siinä kuitenkaan onnistumatta. Mutta mark my words, mä saan sen vielä auki.

1.6.2008

Kesä on vihdoin virallisesti täällä! Säät eivät vain ole olleet kovin suotuisia parin viime viikon aikana, mutta eiköhän se tästä ala pikkuhiljaa petraantumaan.

2.6.2008

Heräsin keskellä yötä valtavaan pääkipuun, tuntui kuin pääni olisi räjähtämässä. Kävelin hoiperrellen lääkekaapille ja avatessani sitä, kuulin meteliä pukuhuoneelta päin. En kuitenkaan osannut keskittyä mihinkään joten nappasin buranan ja palasin sänkyyni. Yhdeksän aikaan nousin ylös uudestaan ja tuntuu kuin kipua ei olisi koskaan ollutkaan.

5.6.2008

Ystäväni Toni täytti eilen vihdoin 18 vuotta, joten tottakai oli tarkoitus lähteä hänen ensimmäiselle baarikierrokselle. Tai no, ensimmäiselle lailliselle baarikierrokselle. En kuitenkaan itse pystynyt. Viimeiset pari päivää olen ollut erittäin väsynyt ja apaattinen. Työkään ei ole enää maistunut kovin hyvältä. Päässäni jyskyttää kokoajan pukuhuoneen lokero ja sen sisältö. On pakko saada tietää mitä siellä on.

6.6.2008

Kello on 03:17. En ole nukkunut silmäystäkään. Päässäni kaikuu tuntematon ääni, joka toistaa "tule". Värisevä, matala ääni joka ei kuulosta ihmiseltä. Pakko kai kuitenkin yrittää nukkua, reilun kahden tunnin päästä on herätys.

Edit. 04:01 Pukuhuoneesta alkoi jälleen kuulua meteliä, joka voimistui tasaisesti, kuitenkaan kovin voimakkaaksi tulematta. Luulen myös nähneeni erinäisiä valonsäteitä. Taidan olla lähellä sekoamispistettä.

Edit. 05:43 Kahden minuutin päästä herätyskelloni soi. Täytynee alkaa valmistautua töihin vaikka silmäni eivät varmasti kovin kauaa auki pysy.

Edit. 9:41 Pomo kehoitti minua pitämään vapaata tämän päivän, koska en selvästikään ole työkykyinen. Tottahan hän puhui, joten noudatin neuvoa ja palasin kämpille.

7.6.2008

Töistä kotiuduin hetki sitten, hiukan parempi olo on kuin eilen. Viime yönä, kun kello oli jälleen täsmälleen 04:01, alkoi meteli pukuhuoneesta. Tällä kertaa menin paikan päälle ja näin kuinka ovea hakattiin ja yritettiin avata sisältäpäin. Raoista pilkahteli silloin tällöin erittäin kirkasta, suorastaan sokaisevaa, sinistä valoa. Laitoin pukuhuoneen oven äkkiä kiinni ja juoksin takaisin sänkyyni. Vaikka tapahtunut nosti mielenkiintoni täysin uusiin ulottuvuuksiin, päätin jättää lokeron nyt rauhaan. Suoraan sanottuna se pelottaa minua.

10.6.2008

Viimeisten kolmen yön ajan olen nukkunut vain noin kaksi tuntia yhteensä. Aina kun nukahdan, näen kamalia painajaisia ja kun herään, kuulen jälleen värisevän äänen kutsuvan minua. En enää yhtään tiedä mitä tehdä. Välillä tuntuu että parempi olisi vain heittäytyä eroon maallisesta elämästä.

11.6.2008

Viime yö oli pahin tähän astisista. En osaa enää erottaa painajaisia todellisuudesta. Silmäni ovat kuin ommeltu umpeen, näkökenttäni on supistunut kamalasti. Olen myös sekaisin päivistä, luultavasti olen jäänyt pois töistä parin päivän ajan. Pomoni on näköjään soittanut, mutta en jaksa vastata. Istun mieluiten vain tässä nurkassa kannettavani kanssa. Minua väsyttää, paleltaa ja pelottaa. Päässäni kaikuu sana "tule" ja jotain kieltä jota en tunnista. Epäilen sen olevan latinaa. Pukuhuoneen meteli on jatkunut useita tuntia putkeen. Mikä ikinä siellä paukuttaakaan, se pääsee ulos pian. Eikä minulla ole voimia saati keinoja estää sitä.

Edit. 14:12 TULE.